Author: knapik
Company: MH SR

Predkladacia  správa

Materiál „Zásady postupu delegácie Slovenskej republiky na VI. Ministerskej konferencii WTO, ktorá sa uskutoční v dňoch 13. -  18. decembra 2005 v Hongkongu, v Číne“ sa predkladá v nadväznosti na uznesenie vlády SR č. 319 zo dňa  27. apríla 2005. 

Cieľom uvedeného materiálu je informovať o poslednom vývoji prípravy VI. Ministerskej konferencie a schváliť zásady postupu delegácie Slovenskej republiky na tejto konferencii v nadväznosti na členstvo SR v EÚ a existenciu spoločnej obchodnej politiky EÚ.

Materiál odráža aktuálny vývoj rokovaní o ďalšej liberalizácii obchodu na pôde WTO, ktoré sa začali na IV. Ministerskej konferencii WTO v roku 2001 v Dohe, v Katare. Vzhľadom na rozdielne a v mnohých prípadoch až zásadne protichodné pozície jednotlivých členských krajín WTO sú rokovania zdĺhavé a pokrok v nich sa  dosahuje len veľmi ťažko. Dosiaľ sa nepodarilo nájsť konsenzus v otázke konkrétnych prvkov ďalšej liberalizácie obchodu v rámci nového kola multilaterálnych rokovaní, čo výrazne sťažuje aj prípravu textu ministerskej deklarácie. V súčasnosti sa o jednotlivých aspektoch ministerskej deklarácie rokuje na rôznych úrovniach a fórach v rámci WTO a zatiaľ nie je možné presne odhadnúť,  do akej miery a nakoľko podrobne budú jednotlivé problematiky rozpracované.

Predkladaný materiál je štruktúrovaný podľa jednotlivých problematík, ktoré majú byť na programe rokovaní v Hongkongu, pričom obsahuje návrhy pozícií Slovenskej republiky k daným témam. Materiál bol spracovaný v spolupráci s inštitúciami, ktorých sa materiál dotýka (ministerstvá SR, Stála misia SR pri WTO v Ženeve a Stále zastúpenie SR pri EÚ v Bruseli).

Na predchádzajúcich ministerských konferenciách vystupovala SR ako samostatný člen WTO s vlastnou obchodnou politikou, na základe čoho mala SR právo sa k prerokúvanej problematike priamo vyjadrovať. VI. Ministerská konferencia WTO sa koná v čase, keď je SR členom EÚ a realizuje spoločnú obchodnú politiku EÚ. Z tejto skutočnosti vyplýva, že na tejto ministerskej konferencii bude záujmy SR a ďalších krajín EÚ negociovať Európska komisia. V priebehu rokovaní bude Európska komisia formulovať pozície k stanoviskám a návrhom ostatných členov WTO a operatívne ich prerokúvať s členmi EÚ na rôznych úrovniach (Výbor 133, Rada pre všeobecné záležitosti a vonkajšie vzťahy - GAERC, ministri, resp. vedúci delegácií členských krajín EÚ). Na týchto zasadnutiach bude SR vyjadrovať svoje pozície.

Pozície EK, ktoré budú predkladané a prerokúvané na ministerskej konferencii, boli pripravované na zasadnutiach Výboru 133 a zohľadňujú požiadavky SR. Tieto pozície sú pozíciami EÚ, a teda i pozíciou SR. 

Materiál v tejto fáze rokovaní nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.

Materiál bol predmetom medzirezortného pripomienkového konania, ktorého vyhodnotenie je uvedené v samostatnej časti. Na rokovanie vlády SR sa predkladá bez rozporov.